Žemaitijos kadetų gimnazija

miniatiūra|265px|right|Vidinis kiemas
miniatiūra|120px|Senasis logotipas

Žemaitijos kadetų gimnazija (buvusi Alsėdžių Stanislovo Narutavičiaus gimnazija) – dieninė, savarankiško mokymosi bendrojo lavinimo mokykla Alsėdžiuose (Plungės raj.), Draugystės g. 6B, vykdanti pradinio, pagrindinio, vidurinio ir papildomo ugdymo programas. Įstaigos kodas 191130983.Plungės r. Žemaitijos kadetų gimnazija aikos.smm.lt Buvo pavadinta Stanislovo Narutavičiaus vardu.

Filialas – Plungės rajono Alsėdžių vidurinės mokyklos Grumblių pradinio ugdymo skyrius.

 Istorija 
Patikimų duomenų apie buvusią mokyklą Alsėdžiuose randama tarp 1576 m. sausio 6 d. Žemaičių vyskupu paskirto Merkelio Giedraičio nuveiktų darbų. 1576 m. jis įsteigė Alsėdžiuose „kunigų seminariją“, o faktiškai – parengiamuosius kursus iš „Varnių, Alsėdžių ir Kaltinėnų gyventojų atrinktiems gabiems“ jaunuoliams, kurie vėliau galėtų būti mokomi Vilniaus kunigų seminarijoje.

XVII a. Alsėdžiuose pastatyta parapinė mokykla. 1804 m. joje mokėsi 12 berniukų ir 7 mergaitės. 1822 m. ataskaitoje rašoma, kad mokykloje mokoma skaityti lenkiškai ir lietuviškai, lotyniškai, rašyti, skaičiuoti. Po 1831 m. sukilimo, nuo 1832 m. kelerius metus mokykla neveikė. Nuo 1847 m. pranešimuose vėl nurodoma Alsėdžių parapinė mokykla, veikusi iki 1862 metų. Po 1863 m. sukilimo parapinės mokyklos nebegalėjo veikti, nes jos buvo uždraustos. 1864 m. imta rūpintis steigti valdinę valsčiaus mokesčiais išlaikomą mokyklą. 1867 m. Alsėdžiuose pradėjo veikti rusiška mokykla.

1909 m. klebonui E. Semenavičiui pavyko gauti leidimą ir įsteigti „Saulės“ draugijos mergaičių mokyklą. Tai buvo pirma lietuviška mokykla Alsėdžiuose. Nuo 1915 m. „Saulės“ mokykla tapo mišria – berniukų ir mergaičių – mokykla. 1918 m. pavasarį mokėsi 50 berniukų ir 40 mergaičių. Mokykla veikė mediniame name, kuriame buvo keturi kambariai klasėms ir vienas kambarys mokytojams.

1939 m. sudegusių vyskupo dvaro rūmų vietoje pradėta statyti 6 komplektų pradinė mokykla su sale. 1940 m. prasidėjus sovietų okupacijai naujosios mokyklos statyba sustojo. Nacių okupacijos metais Alsėdžių pradinėje mokykloje įvestas vokiečių kalbos mokymas. Nors sąlygos buvo nepalankios, 1942 m. buvo tęsiama pradinės mokyklos statyba.

Nuo 1945 m. veikė pradinė mokykla ir progimnazija, kuri 1949 m. performuota į Alsėdžių septynmetę mokyklą, nuo 1952 mokslo metų pradžios jai suteiktas vidurinės mokyklos statutas. 1955 m. išleista pirmoji abiturientų laida (13 abiturientų). 1967 m. pastatytas pirmasis mokyklos priestatas, 1975 m. naujas 121 vietos mokyklos bendrabutis, 1978 m. mokytojų 8 butų gyvenamasis namas, 1989 m. antrasis mokyklos priestatas su sporto sale, naujais kabinetais, valgykla.

Nuo 1999/2000 m. mokykloje įvestas profilinis mokymas su humanitarinio ir realinio mokymo pakraipa. 2001 m. įvesta gynybinio-pilietinio ugdymo pakraipa, pradėtas dėstyti pradinis karinis parengimas IX–XII klasėse, įkurta jaunųjų šaulių organizacija.

2024 m. rugsėjo 1 d. Alsėdžių Stanislovo Narutavičiaus gimnazija reorganizuojama, prie jos prijungiant Kulių gimnaziją ir Žemaičių Kalvarijos Motiejaus Valančiaus gimnaziją.Planuose – Kulių, Žemaičių Kalvarijos ir Alsėdžių gimnazijų jungtuvės zemaiciolaikrastis.lt 2024-02-01 Mokymo įstaigos pavadinimas keičiamas į Plungės r. Žemaitijos kadetų gimnaziją.Ketinama steigti Žemaitijos regiono kadetų mokyklą laikrastisplunge.lt/ 2022-10-26

 Vadovai 
 1933 m. Juozas Liutkus
 1944 m. Leonas Juodagalvis
 1948 m. Antanas Svaravičius
 1949 m. Juozas Gurevičius
 1953 m. Kazimieras Petraitis
 1963 m. Bronislovas Butkevičius
 1965 m. Valius Balandis
 Nuo 2000 m. Leonas Mockūnas

 Žymūs mokytojai 
 Vanda Balandienė, gamtininkė
 Algirdas Riepšas, teisėjas
 Juozas Skomskis, žurnalistas
 Donata Smilgevičienė, etnografė
 Antanas Vaitkevičius, poetas, kompozitorius, dainininkas ir anglų kalbos specialistas.

 Žymūs mokiniai 
 Izolda Čeponytė, ekonomistė, mokslų daktarė
 Romualdas Gurevičius, onkologas, mokslų daktaras, docentas, 1985 m. Tarptautinio vėžio tyrimo centro (Lionas, Prancūzija) stipendininkas, Tarptautinio Profilaktikos tyrimo instituto vyriausias mokslinis bendradarbis
 Edvardas Karečka, politikas
 Juozas Kurmonavičius, gydytojas, mokslų daktaras, profesorius (Žr. „AVM-60“, 2012, 9 psl.)
 Jonas Laivys, inžinierius, rašytojas (Žr. „Lietuvių rašytojų sąvadas“, 1996, 474 psl.)
 Liudas Noreika, politikas, teisininkas
 Stasys Žalalis, muzikas, docentas
 Alvydas Žerlauskas, teisėjas
 Remigijus Žaliūnas, gydytojas, mokslų daktaras, profesorius, LSMU rektorius

 Šaltiniai 

 Nuorodos 
 Mokyklos svetainė

Kategorija:Lietuvos gimnazijos
Kategorija:Plungės rajono savivaldybės mokyklos
Kategorija:Alsėdžiai